KIRJALLINEN KYSYMYS E-2745/02 esittäjä(t): Ian Hudghton (Verts/ALE) komissiolle. Rokote tarttuvaa lohen anemiaa vastaan.



Virallinen lehti nro 052 E , 06/03/2003 s. 0209 - 0210



KIRJALLINEN KYSYMYS E-2745/02 esittäjä(t): Ian Hudghton (Verts/ALE) komissiolle (30. syyskuuta 2002) Aihe: Rokote tarttuvaa lohen anemiaa vastaan Voiko komissio vahvistaa uusimmat tiedot, joiden mukaan EU:lle on esitetty hakemus lohianemiarokotteen hyväksymiseksi? Jos näin on, voiko komissio lisäksi ilmoittaa, koska se aikoo tehdä päätöksen tästä ratkaisevan tärkeästä rokotteesta ja mitä yksityiskohtia rokotteeseen liittyy? Rokotuksen antamaa suojaa pidetään yli 90-prosenttisena. Katsooko komissio, että asia on kiireellinen? Lohianemia ISA vaikuttaa erittäin haitallisesti lohen kasvatukseen, joten tautiin tarvitaan pikaisesti rokote. Voiko komissio hyväksyttyään asian ilmoittaa, myönnetäänkö lohen kasvattajille rahoitusta, jotta rokotetta voidaan jakaa asianmukaisesti ja varmistaa, että lohianemia ISA saadaan hävitetyksi? David Byrnen komission puolesta antama vastaus (24. lokakuuta 2002) Nykyinen lainsäädäntö markkinoille saattamista koskevien lupien myöntämisestä yhteisön tasolla(1) aiheuttaa sen, että komissio ei pysty antamaan tietoja Euroopan lääkearviointivirastolle (EMEA) mahdollisesti jätetyistä hakemuksista, koska kyseisten asiakirjojen katsotaan kuuluvan yrityksen teollis- ja tekijänoikeuksien alaisuuteen. Komissio ei myöskään voi ottaa kantaa tuleviin yhteisön tasolla markkinoille saattamista koskeviin lupiin eläinlääkkeiden eikä siis myöskään rokotteiden osalta. Yhteisön lainsäädännössä annetaan määräyksiä lohianemiarokotuksista ainoastaan taudin puhjetessa ja tietyin tiukoin edellytyksin. Jäsenvaltioiden on laadittava tarttuvaa lohianemiaa (ISA) vastaan annettavista hätärokotuksista varosuunnitelmat, jotka ovat yhteisön vähimmäistoimenpiteistä tiettyjen kalatautien torjumiseksi 24 päivänä kesäkuuta 1993 annetun neuvoston direktiivin 93/53/ETY(2) liitteen E mukaiset, ja jätettävä ne komission hyväksyttäviksi. Tällä hetkellä lohianemiarokotteista ja kyseistä tautia vastaan rokottamisesta ei ole riittävästi tieteellistä tietoa tai käytännön kokemusta. Mitään rokotetta ei ole myöskään hyväksytty immunologiseksi eläinlääkkeeksi (rokote)(3). Sen vuoksi ei ole hyväksytty varosuunnitelmaa, jossa olisi määräyksiä rokottamisesta tarttuvaa lohianemiaa vastaan. Tietyistä eläinlääkintäalan kustannuksista tehdyssä neuvoston päätöksessä 90/424/ETY(4) ja komission asetuksessa (EY) N:o 2722/2000(5) määrätään, millä edellytyksillä kalatalouden ohjauksen rahoitusvälineellä (KOR) voidaan rahoittaa tarttuvaa lohianemiaa koskevia toimia. Tällaisia toimia ovat hävittämisohjelmat, joihin voi periaatteessa kuulua rokottaminen, sekä seurantaohjelmat. Komissio voi osallistua kyseisten toimien rahoittamiseen edellä mainittujen säädösten mukaisesti, kun sille on esitetty asianmukaiset ohjelmat ja se on hyväksynyt ne. (1) Ihmisille ja eläimille tarkoitettuja lääkkeitä koskevista yhteisön luvananto- ja valvontamenettelyistä sekä Euroopan lääkearviointiviraston perustamisesta 22 päivänä heinäkuuta 1993 annettu neuvoston asetus (ETY) N:o 2309/93, EYVL L 214, 24.8.1993. (2) EYVL L 175, 19.7.1993. (3) Hyväksytty eläinlääkkeitä koskevista yhteisön säännöistä 6 päivänä marraskuuta 2001 annetun Euroopan parlamentin ja neuvoston direktiivin 2001/82/EY mukaisesti (EYVL L 311, 28.11.2001). (4) EYVL L 224, 18.8.1990. (5) Kalatalouden ohjauksen rahoitusvälineen (KOR) vesiviljelyn patologisten riskien torjumistoimiin osallistumisen edellytyksistä 13 päivänä joulukuuta 2000 annettu komission asetus (EY) N:o 2722/2000, EYVL L 314, 14.12.2000.